**ΤΥΠΙΚΕΣ ΠΡΟΥΠΟΘΕΣΕΙΣ**

**Ερώτηση 1: Για Νέα επιχείρηση η οποία έχει ιδρυθεί μετά την 01/01/2023, υπάρχει η δυνατότητα να προστεθεί επιλέξιμος ΚΑΔ πριν την υποβολή της αίτησης προκειμένου να μπορεί να ενταχθεί στη Δράση;**

**Απάντηση : Ναι,** σύμφωνα με την προκήρυξη της Δράσης *«Αφετηρία Καινοτομίας & Εξωστρέφειας στην ΠΚΜ»* και συγκεκριμένα το Κεφάλαιο 4. ΔΙΚΑΙΟΥΧΟΙ – ΟΡΟΙ & ΠΡΟΫΠΟΘΕΣΕΙΣ ΣΥΜΜΕΤΟΧΗΣ, μια εκ των προϋποθέσεων συμμετοχής των δικαιούχων είναι *"Το προτεινόμενο επενδυτικό σχέδιο να αφορά σε έναν τουλάχιστον από τους επιλέξιμους ΚΑΔ, στον οποίο οι δικαιούχοι θα πρέπει να έχουν δραστηριοποιηθεί το αργότερο έως την υποβολή του πρώτου αιτήματος καταβολής της επιχορήγησης (συμπεριλαμβάνεται και η προκαταβολή)".*

Κατά συνέπεια η εν λόγω επιχείρηση μπορεί να προχωρήσει σε έναρξη του/των ΚΑΔ επένδυσης έως την υποβολή του πρώτου αιτήματος καταβολής της επιχορήγησης (συμπεριλαμβάνεται και η προκαταβολή) .

**Ερώτηση 2: Κατά την υποβολή της αίτησης χρηματοδότησης υπάρχει υποχρέωση υποβολής εγγράφου αδειοδότησης για τις νέες επιχειρήσεις;**

**Απάντηση: Nαι,** η υποχρέωση αδειοδοτικού εγγράφου (π.χ. άδεια λειτουργίας, υπεύθυνη δήλωση έναρξης λειτουργίας, απαλλακτικό άδειας λειτουργίας, γνωστοποίηση έναρξης λειτουργίας κλπ.) αφορά, **στον/στους ΚΑΔ επένδυσης του προτεινόμενου σχεδίου στον/στους οποίο/ους οι δικαιούχοι δραστηριοποιούνταν ουσιωδώς κατά την τελευταία κλεισμένη διαχειριστική χρήση (**Κύριο ΚΑΔ ή/και ΚΑΔ με τα μεγαλύτερα έσοδα του 2024**) καθώς και για τον/τους τόπο/τόπους υλοποίησης της επένδυσης**.

Οι επιχειρήσεις με δραστηριότητες (ΚΑΔ επένδυσης) για την άσκηση των οποίων δεν απαιτείται έγγραφο αδειοδότησης, θα πρέπει να υποβάλουν:

* Υπεύθυνη Δήλωση του Νόμιμου Εκπροσώπου, όπου θα βεβαιώνεται ότι για τη δραστηριότητα της επιχείρησης και σύμφωνα με την κείμενη νομοθεσία δεν απαιτείται η έκδοση αδειοδοτικού εγγράφου,

ή

* Έγγραφο απαλλαγής από την σχετική υποχρέωση, με σχετική τεκμηρίωση.

**Παράλληλα,** εφόσον η επιχείρηση διαθέτει ΚΑΔ εκτός της επένδυσης, για τους οποίους απαιτείται έκδοση άδειας λειτουργίας ή απαλλακτικού, θα πρέπει να υποβληθεί τουλάχιστον ένα σχετικό έγγραφο (π.χ. άδεια λειτουργίας, υπεύθυνη δήλωση έναρξης λειτουργίας, απαλλακτικό άδειας, γνωστοποίηση έναρξης λειτουργίας κ.λπ.), το οποίο να τεκμηριώνει τη νόμιμη λειτουργία της επιχείρησης.

**Ερώτηση 3: Νέα επιχείρηση με έδρα την κατοικία του δικαιούχου, μπορεί να υποβάλλει αίτηση και σε περίπτωση έγκρισης να δραστηριοποιηθεί σε νέα εγκατάσταση η οποία δεν θα αποτελεί την κατοικία του δικαιούχου;**

**Απάντηση:** Όχι, σύμφωνα με την Αναλυτική Πρόσκληση της Δράσης κεφ. 4. ΔΙΚΑΙΟΥΧΟΙ – ΟΡΟΙ & ΠΡΟΫΠΟΘΕΣΕΙΣ ΣΥΜΜΕΤΟΧΗΣ, πεδίο 11 αναγράφεται ότι : *«Ο τόπος υλοποίησης της επένδυσης να μην είναι η κατοικία του δικαιούχου (κύρια ή δευτερεύουσα)»*. Συνεπώς, σε περίπτωση που ο εν δυνάμει δικαιούχος επιθυμεί να μεταφερθεί σε νέα εγκατάσταση η οποία δεν αποτελεί κατοικία του, θα πρέπει πριν την υποβολή της αίτησης να έχει μετεγκατασταθεί σε αυτόνομο επαγγελματικό χώρο και να έχει πραγματοποιηθεί η μεταβολή των στοιχείων της νέας εγκατάστασης στην ΑΑΔΕ.

**Ερώτηση 4: Νέα επιχείρηση η οποία συστεγάζεται, μπορεί να υποβάλλει αίτηση και σε περίπτωση έγκρισης να δραστηριοποιηθεί σε νέα εγκατάσταση;**

**Απάντηση:** **Όχι**, σύμφωνα με την Αναλυτική Πρόσκληση της Δράσης κεφ. 4. ΔΙΚΑΙΟΥΧΟΙ – ΟΡΟΙ & ΠΡΟΫΠΟΘΕΣΕΙΣ ΣΥΜΜΕΤΟΧΗΣ, επισημαίνεται ότι : *«Δεν επιτρέπεται η συστέγαση επιχειρήσεων σε ίδιο, μη διακριτό χώρο και κατά τρόπο τέτοιο που να επιτρέπει τη χρήση των παγίων στοιχείων της ενισχυόμενης επένδυσης από άλλη επιχείρηση. Στην περίπτωση που διαπιστωθεί τέτοιου είδους συστέγαση, θα ανακαλείται η απόφαση ένταξης»*. Συνεπώς, σε περίπτωση που ο εν δυνάμει δικαιούχος επιθυμεί να μεταφερθεί σε νέα εγκατάσταση έτσι ώστε να μην συστεγάζεται, θα πρέπει πριν την υποβολή της αίτησης να έχει μετεγκατασταθεί σε αυτόνομο επαγγελματικό χώρο και να έχει πραγματοποιηθεί η μεταβολή των στοιχείων της νέας εγκατάστασης στην ΑΑΔΕ.

**Ερώτηση 5: Αποσαφήνιση του κάτωθι σημείου των τυπικών προϋποθέσεων συμμετοχής: *Εταίρος/μέτοχος υπό σύσταση επιχείρησης ή νέας επιχείρησης με ημερομηνία έναρξης μεταγενέστερη της προκήρυξης της δράσης, που είναι νομικό πρόσωπο ή φυσικό πρόσωπο με ενεργή ατομική επιχείρηση, να μην διαθέτει ενεργή στην ΑΑΔΕ δραστηριότητα στον ΚΑΔ της επένδυσης (2ψηφια ανάλυση) από την ημερομηνία προκήρυξης της δράσης και έπειτα.***

**Απάντηση:** Παρατίθενται τα παρακάτω παραδείγματα κατανόησης:

1. Εταίρος/Μέτοχος φυσικό πρόσωπο στο νέο εταιρικό σχήμα ο οποίος διαθέτει και ατομική επιχείρηση στον ΚΑΔ 55\* δεν μπορεί να υποβάλει πρόταση για επένδυση στον ΚΑΔ 55\*.
2. Εταίρος/Μέτοχος φυσικό πρόσωπο στο νέο εταιρικό σχήμα ο οποίος διαθέτει και ατομική επιχείρηση στον ΚΑΔ 55\* μπορεί να υποβάλει πρόταση για επένδυση στον ΚΑΔ 18\*
3. Εταίρος/Μέτοχος φυσικό πρόσωπο στο νέο εταιρικό σχήμα ο οποίος συμμετέχει σε μία υφιστάμενη ΙΚΕ (νομικό πρόσωπο) με δραστηριότητα στον ΚΑΔ 55\* μπορεί να υποβάλει πρόταση για επένδυση στον ΚΑΔ 55\*
4. Εταίρος/Μέτοχος Εταιρεία ΙΚΕ (νομικό πρόσωπο) στο νέο εταιρικό σχήμα η οποία δραστηριοποιείται στον ΚΑΔ 55\* δεν μπορεί να υποβάλει αίτηση στον ΚΑΔ 55\*.

**Ερώτηση 6: Τουριστική νέα ή υπο σύσταση επιχείρηση έχει υποχρέωση κατάταξης κατά την ολοκλήρωση του έργου;**

**Απάντηση: Ναι,** για τα επενδυτικά σχέδια με ΚΑΔ επένδυσης «Καταλύματα» (ΚΑΔ 55) του Τομέα του Τουρισμού, θα πρέπει, **κατά το στάδιο ολοκλήρωσης και παραλαβής των έργων**, να ακολουθούνται οι κάτωθι προϋποθέσεις:

**ΚΥΡΙΑ ΞΕΝΟΔΟΧΕΙΑΚΑ ΚΑΤΑΛΥΜΑΤΑ**

* Ξενοδοχεία

- Κατάταξη σε κατηγορία τριών αστέρων (3\*\*\*) και άνω

- Δυναμικότητα οχτώ (8) κλίνες και άνω

* Τουριστικά καταλύματα σε κτίρια αρχιτεκτονικής κληρονομιάς, όπως προβλέπονται στον Ν 4531/2018 (άρθρο 39)
* Οργανωμένες τουριστικές κατασκηνώσεις (camping)

Κατάταξη σε κατηγορία τριών αστέρων (3\*\*\*) και άνω

* Ξενώνες φιλοξενίας νέων

**ΜΗ ΚΥΡΙΑ ΞΕΝΟΔΟΧΕΙΑΚΑ ΚΑΤΑΛΥΜΑΤΑ**

* Αυτοεξυπηρετούμενα καταλύματα – τουριστικές επιπλωμένες κατοικίες

- Ελάχιστος Αριθμός κατοικιών: Τρεις (3)

Σημειώνεται: Το σύνολο των αυτοεξυπηρετούμενων καταλυμάτων – τουριστικών επιπλωμένων κατοικιών υποχρεωτικώς θα πρέπει να ενσωματώνονται στο ίδιο Σήμα MHTE.

* Ενοικιαζόμενα επιπλωμένα δωμάτια – διαμερίσματα

- Κατάταξη σε κατηγορία τριών (3) κλειδιών και άνω

- Ελάχιστη δυναμικότητα δέκα (10) κλίνες

* Τουριστικά καταλύματα σε κτίρια αρχιτεκτονικής κληρονομιάς, όπως προβλέπονται στον Ν 4531/2018 (άρθρο 39)

Ως εκ τούτου στο πλαίσιο της Δράσης, απαιτείται η έκδοση Πιστοποιητικού Κατάταξης σε συνδυασμό με τη Γνωστοποίηση Λειτουργίας, ανεξαρτήτως εάν η κατάταξη είναι προαιρετική ή υποχρεωτική.

Από την υποχρέωση αυτή εξαιρούνται οι κάτωθι κατηγορίες καταλυμάτων:

* Ξενώνες φιλοξενίας νέων
* Αυτοεξυπηρετούμενα καταλύματα – τουριστικές επιπλωμένες κατοικίες
* Τουριστικά καταλύματα (Κύρια Ξενοδοχειακά καταλύματα και μη κύρια καταλύματα) σε κτίρια αρχιτεκτονικής κληρονομιάς, όπως προβλέπονται στον Ν 4531/2018 (άρθρο 39)

**Ερώτηση 7: Νέα επιχείρηση η οποία εδρεύει στο Νομό Αττικής επιθυμεί την ίδρυση Υποκαταστήματος εντός της Περιφέρειας Κεντρικής Μακεδονίας. Είναι επιλέξιμη στην Δράση;**

**Απάντηση: Ναι,** σύμφωνα με την Αναλυτική Πρόσκληση της Δράσης οι Δικαιούχοι θα πρέπει να δραστηριοποιούνται στην Ελληνική Επικράτεια και να πραγματοποιήσουν επένδυση αποκλειστικά εντός Περιφέρειας Κεντρικής Μακεδονίας. Ως εκ τούτου αποτελεί επιλέξιμη ενέργεια η ενίσχυση της νέας εγκατάστασης με την προϋπόθεση ότι το σύνολο των δαπανών αφορούν αποκλειστικά το υποκατάστημα της Περιφέρειας Κεντρικής Μακεδονίας.

**Ερώτηση 8:** **Ποιος είναι ο ελάχιστος / μέγιστος επιχορηγούμενος Προϋπολογισμός που μπορεί να ενισχυθεί κάθε επενδυτικό σχέδιο;**

**Απάντηση:** Το ύψος του επιχορηγούμενου προϋπολογισμού έκαστου επιχειρηματικού σχεδίου κυμαίνεται από 25.000,00€ έως 500.000,00€.

**Ερώτηση 9: Οι ατομικές επιχειρήσεις έχουν υποχρέωση εγγραφής στο Μητρώο Πραγματικών Δικαιούχων;**

**Απάντηση:** **Όχι,** οι ατομικές επιχειρήσεις δεν υποχρεούνται σε εγγραφή στο Μητρώο Πραγματικών Δικαιούχων καθότι ως πραγματικός δικαιούχος λογίζεται ο ίδιος ο επιχειρηματίας/ιδιοκτήτης τους.

**ΔΙΚΑΙΟΛΟΓΗΤΙΚΑ ΕΝΤΑΞΗΣ/ ΒΑΘΜΟΛΟΓΟΥΜΕΝΑ ΚΡΙΤΗΡΙΑ**

**Ερώτηση 10: Σύμφωνα με το ΠΑΡΑΡΤΗΜΑ IΙΙ: ΔΙΚΑΙΟΛΟΓΗΤΙΚΑ ΥΠΟΒΟΛΗΣ / ΕΝΤΑΞΗΣ της Πρόσκλησης της Δράσης για τις Νέες Επιχειρήσεις, αναγράφεται «Πιστοποιητικό δικαστικής φερεγγυότητας, έκδοσης τελευταίου τριμήνου από την υποβολή του». Πως ορίζεται το τελευταίο τρίμηνο;**

**Απάντηση:** Το Πιστοποιητικό Δικαστικής Φερεγγυότητας κατά την ημερομηνία οριστικής υποβολής της αίτησης χρηματοδότησης θα πρέπει να είναι σε ισχύ εντός τριμήνου από την έκδοσή του. Για παράδειγμα εάν η υποβολή της αίτησης χρηματοδότησης πραγματοποιηθεί 10/07/2025 το Πιστοποιητικό θα πρέπει να φέρει ημερομηνία έκδοσης από 10/04/2025 και μεταγενέστερα.

**Ερώτηση 11: Βάσει του παραρτήματος ΙΙI: ΔΙΚΑΙΟΛΟΓΗΤΙΚΑ ΥΠΟΒΟΛΗΣ / ΕΝΤΑΞΗΣ και συγκεκριμένα στο σημείο 14. «Δικαιολογητικά διαθέσιμων κεφαλαίων σε σχέση με το Επενδυτικό Σχέδιο», ποια δικαιολογητικά γίνονται αποδεκτά για την απόδειξη της ιδιωτικής συμμετοχής;**

**Απάντηση:** Σύμφωνα με την Αναλυτική Πρόσκληση της Δράσης κεφ. 4. ΔΙΚΑΙΟΥΧΟΙ – ΟΡΟΙ & ΠΡΟΫΠΟΘΕΣΕΙΣ ΣΥΜΜΕΤΟΧΗΣ, πεδίο 19 αναγράφεται ότι : *«Να υποβάλλουν αποδεικτικά διαθεσιμότητας κεφαλαίων, από τα οποία θα τεκμηριώνεται ότι είναι δυνατή η κάλυψη* ***τουλάχιστον του 25%******του συνόλου των δαπανών*** *του επενδυτικού σχεδίου».*

**Για Νέες Επιχειρήσεις:**

Η ιδιωτική συμμετοχή του δικαιούχου (επιχείρηση) αποδεικνύεται με τα εξής:

* Βεβαίωση μέσου υπολοίπου εταιρικού/επαγγελματικού τραπεζικού λογαριασμού, στον οποίο είναι δικαιούχος η επιχείρηση, του τελευταίου ημερολογιακού μήνα πριν την υποβολή της αίτησης χρηματοδότησης. Αιτήσεις

που υποβάλλονται το μήνα Ιούνιο θα υποβάλλουν βεβαίωση για το μήνα Μάιο (1η έως 31η). Αντίστοιχα, αιτήσεις που θα υποβληθούν το μήνα Ιούλιο θα υποβάλλουν βεβαίωση του μηνός Ιουνίου κ.ο.κ.

Για τις ατομικές επιχειρήσεις οι βεβαιώσεις δύναται να είναι είτε από λογαριασμούς όψεως ή από εμπορικούς (να φαίνεται στη βεβαίωση) ή από δηλωμένους επαγγελματικούς λογαριασμούς στην ΑΑΔΕ (θα πρέπει να επισυνάπτεται επιπλέον και η σχετική εκτύπωση από την εφαρμογή Διαχείρισης Επαγγελματικών Λογαριασμών της ΑΑΔΕ προς τεκμηρίωση, στην οποία ο λογαριασμός της επιχείρησης για τον οποίο υποβάλλεται βεβαίωση μέσου υπολοίπου, θα πρέπει να εμφανίζεται σε κατάσταση «Επιβεβαιωμένος»).

Σε περίπτωση που νέα επιχείρηση συμμετέχει στη Δράση με αίτηση για την ίδια ως νέα αλλά και ως εταίρος σε σχήμα υπό σύσταση επιχείρησης και υποβάλλει, για την τεκμηρίωση του εν λόγω κριτηρίου, βεβαίωση από τον ίδιο λογαριασμό, τότε θα πρέπει σε κάθε μία από τις δύο αιτήσεις να ορίζεται ρητά το ποσό που θα χρησιμοποιηθεί για κάθε έργο και το άθροισμα αυτών να μην ξεπερνά το ποσό της τελευταίας χρονικά εκδοθείσας βεβαίωσης.

* **Πρόθεση, προέγκριση ή έγκριση ή σύμβαση δανείου** από χρηματοπιστωτικό ίδρυμα, μέλος του συστήματος ΔΙΑΣ.

Στο σχετικό έγγραφο που θα υποβληθεί θα πρέπει να αναφέρονται οι βασικοί όροι της δανειοδότησης, όπως:

* + Αντικείμενο και προϋπολογισμός της δανειοδοτούμενης επένδυσης
	+ Το ύψος του εγκεκριμένου δανείου
	+ Η διάρκεια και ο χρόνος αποπληρωμής του
	+ Το επιτόκιο
	+ Οι απαιτούμενες εξασφαλίσεις για την χορήγησή του. Ειδικότερα στην περίπτωση έγκρισης **δεν θα πρέπει να αναφέρεται στο σχετικό δικαιολογητικό ότι χορηγείται στο πλαίσιο του προγράμματος με εκχώρηση της επιχορήγησης**. **Επίσης στην περίπτωση που στις εξασφαλίσεις του δανείου εμπεριέχεται ενεχυρίαση μετρητών (της επιχείρησης) και ο φορέας του επενδυτικού σχεδίου αιτείται τη χρηματοδότηση τμήματος του επενδυτικού σχεδίου και με ίδια κεφάλαια (βάσει βεβαιώσεων μέσου υπολοίπου), προκειμένου να αποδεικνύεται η επάρκεια των τελευταίων, αυτά θα πρέπει να υπερβαίνουν το απαιτούμενο ποσό τουλάχιστον κατά το ποσό της ενεχυρίασης/εξασφάλισης.**

**Για Υπό σύσταση Επιχειρήσεις:**

* Βεβαίωση μέσου υπολοίπου τραπεζικών λογαριασμών των εταίρων/μετόχων της υπό σύσταση επιχείρησης, του τελευταίου ημερολογιακού μήνα πριν την υποβολή της αίτησης χρηματοδότησης. Αιτήσεις που υποβάλλονται το μήνα Ιούνιο θα υποβάλλουν βεβαίωση για το μήνα Μάιο (1η έως 31η). Αντίστοιχα, αιτήσεις που θα υποβληθούν το μήνα Ιούλιο θα υποβάλλουν βεβαίωση του μηνός Ιουνίου κ.ο.κ.

Σε περίπτωση που νέα επιχείρηση συμμετέχει στη Δράση με αίτηση για την ίδια ως νέα αλλά και ως εταίρος σε σχήμα υπό σύσταση επιχείρησης και υποβάλλει, για την τεκμηρίωση του εν λόγω κριτηρίου, βεβαίωση από τον ίδιο λογαριασμό, τότε θα πρέπει σε κάθε μία από τις δύο αιτήσεις να ορίζεται ρητά το ποσό που θα χρησιμοποιηθεί για κάθε έργο και το άθροισμα αυτών να μην ξεπερνά το ποσό της τελευταίας χρονικά εκδοθείσας βεβαίωσης.

* Πρόθεση ή προέγκριση δανείου από χρηματοπιστωτικό ίδρυμα, μέλος του συστήματος ΔΙΑΣ, **για την υπό σύσταση επιχείρηση.**

Στο σχετικό έγγραφο που θα υποβληθεί θα πρέπει να αναφέρονται οι βασικοί όροι της δανειοδότησης, όπως:

* Φορέας, αντικείμενο και προϋπολογισμός της δανειοδοτούμενης επένδυσης
* Το ύψος του εγκεκριμένου δανείου
* Η διάρκεια και ο χρόνος αποπληρωμής του
* Το επιτόκιο
* Οι απαιτούμενες εξασφαλίσεις για την χορήγησή του. **Ειδικότερα στην περίπτωση προέγκρισης δεν θα πρέπει να αναφέρεται στο σχετικό δικαιολογητικό ότι χορηγείται στο πλαίσιο του προγράμματος με εκχώρηση της επιχορήγησης. Επίσης στην περίπτωση που στις εξασφαλίσεις του δανείου εμπεριέχεται ενεχυρίαση μετρητών (των εταίρων/μετόχων) και ο φορέας του επενδυτικού σχεδίου αιτείται τη χρηματοδότηση τμήματος του επενδυτικού σχεδίου και με ίδια κεφάλαια (βάσει βεβαιώσεων μέσου υπολοίπου), προκειμένου να αποδεικνύεται η επάρκεια των τελευταίων, αυτά θα πρέπει να υπερβαίνουν το απαιτούμενο ποσό τουλάχιστον κατά το ποσό της ενεχυρίασης/εξασφάλισης.**

**Ερώτηση 12: Βάσει του παραρτήματος ΙΙΙ: ΔΙΚΑΙΟΛΟΓΗΤΙΚΑ ΥΠΟΒΟΛΗΣ / ΕΝΤΑΞΗΣ και συγκεκριμένα στο σημείο 15. «Δικαιολογητικά διαθέσιμων κεφαλαίων σε σχέση με το Επενδυτικό Σχέδιο», δύναται να γίνει αποδεκτή σύμβαση δανείου με ημερομηνία σύναψης προγενέστερη της ημερομηνία Προκήρυξης της Δράσης;**

**Απάντηση:** Όχι,δεν μπορεί να γίνει αποδεκτή τέτοιου είδους σύμβαση, καθώς θα πρέπει να αναφέρονται οι βασικοί όροι της δανειοδότησης, σύμφωνα με το Παράρτημα ΙΙΙ ΔΙΚΑΙΟΛΟΓΗΤΙΚΑ ΥΠΟΒΟΛΗΣ / ΕΝΤΑΞΗΣ.

**Ερώτηση 13: H τεκμηρίωση της ίδιας συμμετοχής μπορεί να γίνει με υπόλοιπα τραπεζικών λογαριασμών από τράπεζες του εξωτερικού;**

**Απάντηση: Ναι,** για την απόδειξη της ιδιωτικής συμμετοχής γίνονται αποδεκτά όλα τα χρηματοπιστωτικά ιδρύματα τα οποία λειτουργούν νόμιμα στην χώρα εγκατάστασής τους.

Εξαιρούνται τα χρηματοπιστωτικά ιδρύματα Ρωσικών και Λευκορωσικών συμφερόντων κατά το πνεύμα των ΚΑΝΟΝΙΣΜΩΝ (ΕΕ) αριθ. 833/2014 ΤΟΥ ΣΥΜΒΟΥΛΙΟΥ της 31ης Ιουλίου 2014 & αριθ. 765/2006 ΤΟΥ ΣΥΜΒΟΥΛΙΟΥ της 18ης Μαΐου 2006, καθώς και μεταγενέστερων περιοριστικών μέτρων της Ευρωπαϊκής Ένωσης κατά της Ρωσίας, μεταξύ των οποίων κυρώσεις κατά ατόμων, οικονομικές κυρώσεις και διπλωματικά μέτρα για λόγους που σχετίζονται με την Ουκρανία (Πηγή: Επίσημος Ιστότοπος του Συμβουλίου της Ε.Ε. και του Ευρωπαϊκού Συμβουλίου, <https://www.consilium.europa.eu/el/policies> ), που έχουν ως αποτέλεσμα τον αποκλεισμό των σχετικών χρηματοπιστωτικών ιδρυμάτων από το σύστημα διατραπεζικών συναλλαγών SWIFT.

**Ερώτηση 14: Με ποια ισοτιμία θα υπολογίζεται η Ιδιωτική Συμμετοχή σε περίπτωση ξένου νομίσματος; Με τιμή αγοράς, πώλησης ή μέση τιμή;**

**Απάντηση:** Σε περίπτωση βεβαιώσεων σε ξένο νόμισμα, η μετατροπή αυτών θα πραγματοποιείται με βάση την επίσημη συναλλαγματική ισοτιμία (Βάσει της Ευρωπαϊκής Κεντρικής Τράπεζας) που ίσχυε κατά την ημερομηνία κλεισίματος (την τελευταία ημέρα του μήνα που προηγείται της υποβολής) και θα υπολογίζεται με βάση την τιμή πώλησης.

**Ερώτηση 15: Το βαθμολογικό κριτήριο 1 (Διαθέσιμα κεφάλαια σε σχέση με το Επενδυτικό Σχέδιο), υπολογίζεται στο σύνολο του προϋπολογισμού ή στον επιχορηγούμενο;**

**Απάντηση:** Σύμφωνα με την Αναλυτική Πρόσκληση της Δράσης, στο ΠΑΡΑΡΤΗΜΑ IV: ΚΡΙΤΗΡΙΑ ΑΞΙΟΛΟΓΗΣΗΣ ΠΡΑΞΕΩΝ & ΕΛΕΓΧΟΣ ΕΠΙΛΕΞΙΜΟΤΗΤΑΣ, αναγράφεται ότι : «Το κριτήριο 1 μετρά το ποσοστό των διαθέσιμων κεφαλαίων της επιχείρησης σε σχέση με το **συνολικό προϋπολογισμό** της επένδυσης».

Σημειώνεται ότι η κάλυψη τουλάχιστον 25% του προϋπολογισμού αποτελεί τυπική προϋπόθεση συμμετοχής.

**Ερώτηση 16: Κατά το στάδιο της αίτησης χρηματοδότης απαιτείται η υποβολή δικαιολογητικών τεκμηρίωσης ιδιοκτησιακού καθεστώτος του χώρου εγκατάστασης της επένδυσης (βεβαίωση χρήσης γης, συμβόλαιο αγοράς, μισθωτήριο κ.τ.λ.);**

**Απάντηση: Κατά το στάδιο της αίτησης χρηματοδότησης** απαιτείται η υποβολή των κάτωθι για τον τόπο υλοποίησης της επένδυσης:

* Βεβαίωση χρήσης γης (υποχρεωτικό δικαιολογητικό για όλους)
* Στοιχεία των δικαιωμάτων χρήσης του ακινήτου (κυριότητα, επικαρπία, χρήση/μίσθωση σε ισχύ ή/και προσύμφωνο αγοράς ή μίσθωσης ακινήτου με αναφορά στα στοιχεία του ακινήτου (χωροθεσία, τετραγωνικά, ΑΤΑΚ κλπ). Σε περίπτωση δαπανών ανέγερσης/επέκτασης κτιρίου είναι υποχρεωτικό προς υποβολή. Σε διαφορετική περίπτωση, υποβάλλεται προαιρετικά για την τεκμηρίωση του σχετικού βαθμολογούμενου κριτηρίου (βλ. παράρτημα IV).

**Κατά το στάδιο υλοποίησης (κατόπιν έγκρισης)** προκειμένου να είναι επιλέξιμες οι δαπάνες της κατηγορίας 03 Δαπάνες για Κτήρια, Γήπεδα, Εγκαταστάσεις & Περιβάλλοντα Χώρο θα πρέπει να υπάρχει ιδιοκτησία ή παραχώρηση χρήσης ή μίσθωση ή νόμιμη σύσταση επικαρπίας επί του ακινήτου για χρονικό διάστημα τουλάχιστον έξι (6) ετών. Η περίοδος της εξαετίας υπολογίζεται από την ημερομηνία έγκρισης της αίτησης χρηματοδότησης. Η ιδιοκτησία, η μίσθωση, η σύσταση επικαρπίας ή η παραχώρηση χρήσης θα πρέπει να καταδεικνύεται πριν την καταβολή της δημόσιας επιχορήγησης. Ειδικά για ανέγερση/επέκταση κτιρίου σε μισθωμένο ακίνητο, το συμφωνητικό μίσθωσης πρέπει να αφορά χρονικό διάστημα τουλάχιστον δώδεκα (12) ετών από την ημερομηνία έγκρισης της αίτησης χρηματοδότησης.

Επίσης για δαπάνες οι οποίες εντάσσονται στην κατηγορία 02.05. Εξοπλισμός για την προστασία του Περιβάλλοντος και Εξοικονόμηση Ενέργειας ή/και 02.20. Παραγωγικός & Μηχανολογικός Εξοπλισμός αλλά δεν δύναται η απόσπαση τους από τον τόπο υλοποίησης της επένδυσης, χωρίς αυτές να χάσουν μέρος ή το σύνολο της αξίας τους (π.χ. δαπάνες προμήθειας και εγκατάστασης εξοπλισμού γεωθερμίας, συστήματος θέρμανσης κεντρικού κλιματισμού, ασφαλείας, παραγωγής ενέργειας κλπ), θα πρέπει να υπάρχει ιδιοκτησία ή παραχώρηση χρήσης ή μίσθωση ή νόμιμη σύσταση επικαρπίας επί του ακινήτου για χρονικό διάστημα τουλάχιστον έξι (6) ετών. Η περίοδος της εξαετίας υπολογίζεται από την ημερομηνία έγκρισης της αίτησης χρηματοδότησης. Η ιδιοκτησία, η μίσθωση, η σύσταση επικαρπίας ή η παραχώρηση χρήσης θα πρέπει να καταδεικνύεται πριν την καταβολή της δημόσιας επιχορήγησης.

**Ερώτηση 17: Αναφορικά με τα στοιχεία των δικαιωμάτων χρήσης του ακινήτου (κυριότητα, επικαρπία, χρήση/μίσθωση σε ισχύ ή/και προσύμφωνο αγοράς ή μίσθωσης ακινήτου με αναφορά στα στοιχεία του ακινήτου (χωροθεσία, τετραγωνικά, ΑΤΑΚ κλπ) και σε περίπτωση προσύμφωνου αγοράς ή και μίσθωσης απαιτείται η επικύρωσή του από συμβολαιογράφο;**

**Απάντηση:** **Όχι,** το προσύμφωνο αγοράς ή μίσθωσης ακινήτου δεν απαιτεί υποχρεωτικά συμβολαιογράφο, εκτός εάν προβλέπεται από το νόμο ή συμφωνηθεί μεταξύ των μερών ότι το προσύμφωνο θα έχει συμβολαιογραφική μορφή. Συνεπώς, προσύμφωνο αγοράς ή μίσθωσης χωρίς συμβολαιογραφική πράξη, αλλά με τα πλήρη στοιχεία του ακινήτου και νόμιμη υπογραφή των μερών, δύναται να γίνει αποδεκτό.

**Ερώτηση 18: Για τις νέες επιχειρήσεις απαιτείται η επισύναψη Φορολογικής και Ασφαλιστικής ενημερότητας. Για ποια αιτιολογία θα πρέπει να εκδοθούν;**

**Απάντηση:** Για την Φορολογική ενημερότητα επιλέγεται «Για κάθε νόμιμη χρήση (εκτός είσπραξης χρημάτων και μεταβίβασης ακινήτων)»

Για την Ασφαλιστική ενημερότητα επιλέγεται «Κάθε νόμιμη χρήση, προβλεπόμενη από ειδικές διατάξεις πέραν του Ν. 4611/2019»

Το ΑΦΜ για τον φορέα που προορίζεται είναι ΑΦΜ 998406973 ΕΦΕΠΑΕ.

**Ερώτηση 19: Αναφορικά με τα κριτήριο της επαγγελματικής εμπειρίας και σπουδών, απαιτείται συνάφεια με τον ΚΑΔ επένδυσης; Σε περίπτωση ισομερών μεριδίων εταίρων/μετόχων, μπορεί ο κάθε μέτοχος να επιλεχθεί για κάθε κριτήριο αξιολόγησης χωριστά;**

**Απάντηση:** Δεν υφίσταται περιορισμός ως προς τη συνάφεια της εμπειρίας και των σπουδών του ιδιοκτήτη ή των εταίρων/μετόχων με το μεγαλύτερο ποσοστό συμμετοχής, με την δραστηριότητα της νέας ή υπό ίδρυση επιχείρησης. Σε περίπτωση ισομερών μεριδίων επιλέγεται ένας μόνο εταίρος/μέτοχος αναφορικά με τη βαθμολογία των κριτηρίων αξιολόγησης επαγγελματικής εμπειρίας και σπουδών.

**Ερώτηση 20: Με ποια δικαιολογητικά τεκμηριώνεται η επαγγελματική εμπειρία και οι σπουδές των εταίρων/μετόχων;**

**Απάντηση: Δικαιολογητικά τεκμηρίωσης της επαγγελματικής εμπειρίας** του ιδιοκτήτη ή εταίρου/μετόχου με το μεγαλύτερο ποσοστό συμμέτοχής στην επιχείρηση:

* Βεβαίωση προϋπηρεσίας από το e-ΕΦΚΑ ή/και Εκτύπωση λογαριασμού ασφάλισης από το e-ΕΦΚΑ ή/και Βεβαίωση χρόνου ασφάλισης από τον ασφαλιστικό φορέα (για φυσικό πρόσωπο)
* Πρόσφατη προσωποποιημένη πληροφόρηση από το gsis.gr (για νομικό πρόσωπο)

**Δικαιολογητικά τεκμηρίωσης σπουδών** του ιδιοκτήτη ή εταίρου/μετόχου με το μεγαλύτερο ποσοστό συμμέτοχής στην επιχείρηση.

Πτυχία κατάρτισης επιπέδων 4 έως 8 του Εθνικού Πλαισίου Προσόντων:

* Πτυχίο, διδακτορικός ή μεταπτυχιακός τίτλος σπουδών από ανώτατο ελληνικό εκπαιδευτικό ίδρυμα ή εκπαιδευτικό ίδρυμα που περιλαμβάνεται στο [Εθνικό Μητρώο Αναγνωρισμένων Ιδρυμάτων Ανώτατης Εκπαίδευσης](https://www.doatap.gr/anagnorish/ethniko-mitroo-anagnorismenon-idrymaton-anotatis-ekpaidefsis-tis-allodapis/) της αλλοδαπής που τηρεί ο ΔΟΑΤΑΠ, σύμφωνα με τα κριτήρια του ν.4957/2022)
* Δίπλωμα ΙΕΚ, Δίπλωμα/Πτυχίο Ανωτέρας Σχολής, Πτυχίο Επαγγελματικής Ειδικότητας
* Απολυτήριο γενικού λυκείου, απολυτήριο/πτυχίο ΕΠΑ.Λ

Σε περίπτωση ισομερών μεριδίων εταίρων/μετόχων, ο δικαιούχος επιλέγει ποιος από αυτούς επιθυμεί να βαθμολογηθεί.

Σε περίπτωση που ο εταίρος/μέτοχος με το μεγαλύτερο ποσοστό είναι νομικό πρόσωπο (εκτός ατομικής επιχείρησης), βαθμολογείται το φυσικό πρόσωπο με το αμέσως επόμενο μεγαλύτερο ποσοστό.

Σε περίπτωση που εταίροι/μέτοχοι είναι μόνο νομικά πρόσωπα (εκτός ατομικής επιχείρησης), βαθμολογείται ο εταίρος/μέτοχος με το μεγαλύτερο ποσοστό στο αντίστοιχο νομικό πρόσωπο.

**Ερώτηση 21: Αναφορικά με τη βαθμολόγηση του κριτηρίου 1 «Διαθέσιμα κεφάλαια σε σχέση με το Επενδυτικό Σχέδιο» σε υπό σύσταση επιχείρηση για την απόδειξη των διαθέσιμων κεφαλαίων μπορεί να υποβληθεί βεβαίωση μέσου υπολοίπου τραπεζικού λογαριασμού από εταίρο/μέτοχο ο οποίος δεν έχει το μεγαλύτερο ποσοστό συμμετοχής;**

**Απάντηση:** Ναι, μπορούν προσκομισθούν αποδεικτικά διαθέσιμων κεφαλαίων ανεξαρτήτως ποσοστού συμμετοχής του εκάστοτε εταίρου/μετόχου στην επιχείρηση.

**Ερώτηση 22: Σύμφωνα με το Παράρτημα ΙΙΙ ΔΙΚΑΙΟΛΟΓΗΤΙΚΑ ΥΠΟΒΟΛΗΣ/ΕΝΤΑΞΗΣ κατά το στάδιο υποβολής, απαιτείται η υποβολή του δικαιολογητικού με α/α 13 Έκθεση τεκμηρίωσης κλιματικής ανθεκτικότητας του επενδυτικού σχεδίου, η οποία συντάσσεται σύμφωνα με το πρότυπο και τις παρεχόμενες οδηγίες που περιλαμβάνονται στο Παράρτημα ΧΙΙ «Τεκμηρίωση Κλιματικής Ανθεκτικότητας». Σε ποιες περιπτώσεις κατατίθεται το εν λόγω δικαιολογητικό;**

**Απάντηση:** Στις περιπτώσεις επενδυτικών σχεδίων που περιλαμβάνουν υποδομές κατηγορίας Α (σύμφωνα με την ΥΑ ΥΠΕΝ/ΔΙΠΑ/17185/1069 (Β΄841/2022) «Τροποποίηση και κωδικοποίηση της υπό στοιχεία ΔΙΠΑ/οικ.37674/27-7-2016 υπουργικής απόφασης «Τροποποίηση και κωδικοποίηση της υπουργικής απόφασης 1958/2012 - Κατάταξη δημοσίων και ιδιωτικών έργων και δραστηριοτήτων σε κατηγορίες και υποκατηγορίες σύμφωνα με την παρ. 4 του άρθρου 1 του ν. 4014/21.9.2011 (Α΄ 209), όπως αυτή έχει τροποποιηθεί και ισχύει» (Β΄ 2471)» (Β΄ 2471)»), και επειδή αυτά αποτελούν έργα με σημαντικές ή πολύ σημαντικές επιπτώσεις στο περιβάλλον, απαιτείται ειδική κατά περίπτωση αντιμετώπιση των ζητημάτων κλιματικής ανθεκτικότητας, ώστε να ενσωματωθούν στο εκάστοτε έργο τα κατάλληλα, ειδικά για κάθε περίπτωση μέτρα.

Η ενσωμάτωση των εν λόγω κατάλληλων μέτρων, ελέγχεται με βάση την «Έκθεση τεκμηρίωσης κλιματικής ανθεκτικότητας του επενδυτικού σχεδίου» η οποία συντάσσεται σύμφωνα με το πρότυπο και τις παρεχόμενες οδηγίες που περιλαμβάνονται στο Παράρτημα ΧΙΙ «Τεκμηρίωση Κλιματικής Ανθεκτικότητας» της παρούσας.

Ενδεικτικά αναφέρονται περιπτώσεις υποδομών της κατηγορίας Α: 1) Ξενοδοχειακά καταλύματα, σε περιοχές εκτός σχεδίων πόλεων, με περισσότερες από 100 κλίνες ή με περισσότερες από 50 κλίνες, εντός περιοχών δικτύου Natura 2000, 2) Ηλεκτροπαραγωγή από φωτοβολταϊκούς σταθμούς στη στεριά με εγκατεστημένη ισχύ μεγαλύτερη από 10MV κ.α.

Την Έκθεση Τεκμηρίωσης καθώς και χρήσιμο υλικό θα βρείτε [ΕΔΩ.](https://kepa-anem.gr/%CE%B1%CF%86%CE%B5%CF%84%CE%B7%CF%81%CE%AF%CE%B1-%CE%BA%CE%B1%CE%B9%CE%BD%CE%BF%CF%84%CE%BF%CE%BC%CE%AF%CE%B1%CF%82-%CE%B5%CE%BE%CF%89%CF%83%CF%84%CF%81%CE%AD%CF%86%CE%B5%CE%B9%CE%B1%CF%82/)

**Ερώτηση 23: Κατά το στάδιο της Αξιολόγησης των αιτήσεων χρηματοδότησης προβλέπεται η αναζήτηση τυχόν ελλειπόντων δικαιολογητικών;**

**Απάντηση:** **Όχι,** δεν προβλέπεται η αναζήτηση τυχόν ελλειπόντων δικαιολογητικών. Ως εκ τούτου οποιαδήποτε έλλειψη δικαιολογητικού που δεν επιτρέπει την εξαγωγή ασφαλούς συμπεράσματος για την τήρηση των τυπικών προϋποθέσεων συμμετοχής στη δράση, χαρακτηρίζεται ως ουσιώδης και καθιστά την αίτηση απορριπτέα.

Κατά την διαδικασία αξιολόγησης δύναται να γίνουν διασταυρώσεις δεδομένων με στοιχεία που τηρούνται σε Εθνικές βάσεις (π.χ. ΑΑΔΕ, ΕΡΓΑΝΗ, Γ.Ε.ΜΗ, ΕΦΚΑ-ΝΑΤ), ώστε να επαληθευθεί η ακρίβεια των στοιχείων στα υποβληθέντα στην αίτηση δικαιολογητικά και να αποφευχθούν και αντιμετωπιστούν φαινόμενα απάτης σε βάρος του ενωσιακού και εθνικού προϋπολογισμού. Σε κάθε περίπτωση που ληφθούν τα στοιχεία αυτά και χρησιμοποιηθούν είτε αυτούσια είτε για υπολογισμούς, κατισχύουν των δηλωθέντων στην αίτηση ή/και των αναγραφόμενων στα υποβληθέντα δικαιολογητικά και είναι αυτά που θα χρησιμοποιηθούν/υιοθετηθούν για την κρίση της αίτησης χρηματοδότησης ως επιλέξιμης ή μη και για τον υπολογισμό της βαθμολογίας του κάθε κριτηρίου.

**ΔΙΑΔΙΚΑΣΙΑ ΥΛΟΠΟΙΗΣΗΣ – ΠΑΡΑΚΟΛΟΥΘΗΣΗΣ ΠΡΑΞΕΩΝ**

**Ερώτηση 24: Επιτρέπεται η μετεγκατάσταση, κατά το στάδιο υλοποίησης, σε άλλη Περιφέρεια;**

**Απάντηση: Όχι,** τόσο κατά το στάδιο υλοποίησης των επενδυτικών σχεδίων όσο και για τρία (3) έτη μετά από την τελική πληρωμή της δημόσιας δαπάνης (Κεφάλαιο 13.2. ΥΠΟΧΡΕΩΣΕΙΣ ΔΙΚΑΙΟΥΧΩΝ ΜΕΤΑ ΤΗΝ ΟΛΟΚΛΗΡΩΣΗ ΤΗΣ ΠΡΑΞΗΣ -ΜΑΚΡΟΧΡΟΝΙΕΣ ΥΠΟΧΡΕΩΣΕΙΣ) οι δικαιούχοι οφείλουν να μην προβούν στη μετεγκατάσταση της ενισχυθείσας επένδυσης εκτός της Περιφέρειας Κεντρικής Μακεδονίας.

**Ερώτηση 25: Σε περίπτωση που ενταχθεί νέα ή υπό σύσταση επιχείρηση στην παρούσα Δράση, και κατά τη διάρκεια υλοποίησης επιθυμεί την αλλαγή εταιρικής / μετοχικής σύνθεσης. Ποιες προϋποθέσεις πρέπει να τηρούνται;**

**Απάντηση:** Σύμφωνα με το κεφ. 11. ΔΙΑΔΙΚΑΣΙΑ ΤΡΟΠΟΠΟΙΗΣΕΩΝ της Πρόσκλησης, αναφέρεται:

Αιτήματα τροποποίησης εταιρικής/μετοχικής σύνθεσης του φορέα της επένδυσης κατά τη διάρκεια υλοποίησης γίνονται αποδεκτά, υπό τους εξής όρους:

i. Παραμένει σταθερό και δεν μεταβάλλεται τουλάχιστον το 51% της αρχικά εγκεκριμένης μετοχικής/εταιρικής σύνθεσης του φορέα της επένδυσης, δηλαδή οι μετοχές/τα εταιρικά μερίδια που μεταβιβάζονται δεν δύναται να ξεπερνούν το 49%.

Σημειώνεται ότι η τήρηση της ανωτέρω προϋπόθεσης εξετάζεται σε κάθε αίτημα τροποποίησης εταιρικής/μετοχικής σύνθεσης, σε σχέση με την αρχικά εγκεκριμένη (στο πλαίσιο της αξιολόγησης ένταξης) εταιρική/μετοχική σύνθεση του φορέα της επένδυσης.

ii. Η επαναξιολόγηση βάσει της νέας εταιρικής/μετοχικής σύνθεσης δεν οδηγεί σε μείωση της βαθμολογίας που έλαβε η επιχείρηση κατά την ένταξη, με αποτέλεσμα είτε να πέφτει κάτω από την βάση εισαγωγής (50) είτε κάτω από την βαθμολογία του τελευταίου εγκεκριμένου έργου στον πίνακα κατάταξης.

iii. Τυχόν νέος εταίρος/μέτοχος που εισέρχεται στο εταιρικό/μετοχικό σχήμα, δε συμμετέχει σε περισσότερα από ένα (1) επενδυτικά σχέδια επιχειρήσεων που εντάχθηκαν στη δράση ως «υπό σύσταση».

**ΕΠΙΛΕΞΙΜΟΤΗΤΑ ΔΑΠΑΝΩΝ**

**Ερώτηση 26: Η Αναλυτική Πρόσκληση της Δράσης αποκλείει ρητά την αγορά γηπέδου, οικοπέδου ή αγροτεμαχίου, χωρίς να αποκλείει την αγορά κτιρίου. Δεδομένου αυτού, θεωρείται επιλέξιμη δαπάνη η αγορά κτιρίου;**

**Απάντηση: Όχι,** σύμφωνα με την Αναλυτική Πρόσκληση της Δράσης, κεφ. 6. ΕΠΙΛΕΞΙΜΕΣ ΔΑΠΑΝΕΣ – ΠΡΟΥΠΟΛΟΓΙΣΜΟΣ ΠΡΑΞΕΩΝ – ΔΙΑΡΚΕΙΑ ΥΛΟΠΟΙΗΣΗΣ, στην κατηγορία «03.13 Κτίρια, εγκαταστάσεις και περιβάλλον χώρος», είναι επιλέξιμες:

* κάθε μορφής εργασίες για ανέγερση, κατασκευή, επέκταση, αναβάθμιση και διαμόρφωση κτιριακών υποδομών και λοιπών εγκαταστάσεων,
* εργασίες για τη διασφάλιση της προσβασιμότητας για ΑμεΑ και εμποδιζόμενα άτομα, καθώς και
* κάθε μορφής εργασίες διαμόρφωσης του περιβάλλοντος χώρου.

Συνεπώς, η αγορά διαμερισμάτων, κτιρίων, οικοπέδων, γηπέδων, αγροτεμαχίων, κ.λπ. δεν αποτελεί επιλέξιμη δαπάνη.

**Ερώτηση 27: Η δαπάνη δημιουργίας Ιστοσελίδας ή/και η αναβάθμιση υφιστάμενης αποτελεί επιλέξιμη δαπάνη;**

**Απάντηση: Όχι,** η δημιουργία νέας ή/και η αναβάθμιση υφιστάμενης ιστοσελίδας δεν περιλαμβάνεται σε κάποια από τις κατηγορίες δαπανών της πρόσκλησης και δεν είναι επιλέξιμη. Ωστόσο, αποτελεί επιλέξιμη δαπάνη η ανάπτυξη ηλεκτρονικού καταστήματος, στην Κατηγορία Δαπάνης 06.07 Δαπάνες Λογισμικού του Κεφ. 6.2. ΓΕΝΙΚΕΣ ΕΠΙΣΗΜΑΝΣΕΙΣ ΕΠΙΛΕΞΙΜΩΝ ΔΑΠΑΝΩΝ.

**Ερώτηση 28: Αποτελεί επιλέξιμη δαπάνη ο σταθμός φόρτισης αυτοκινήτων χωρίς την προμήθεια ηλεκτρικού μεταφορικού μέσου;**

**Απάντηση: Ναι**, η δαπάνη για την προμήθεια και εγκατάσταση σταθμού φόρτισης ηλεκτρικών οχημάτων μπορεί να θεωρηθεί επιλέξιμη στην κατηγορία 02.05 «Εξοπλισμός για την προστασία του Περιβάλλοντος και Εξοικονόμηση Ενέργειας», υπό την προϋπόθεση ότι εξυπηρετεί αποκλειστικά τις ανάγκες της επιχείρησης και είναι συναφής με τον ΚΑΔ της επένδυσης. Επισημαίνεται ότι δεν είναι επιλέξιμη εφόσον σχετίζεται με δραστηριότητα φόρτισης για τρίτους έναντι αμοιβής.

**Ερώτηση 29: Μπορεί ένα επενδυτικό σχέδιο να περιλαμβάνει στην κατηγορία 2.20 «Παραγωγικός και Μηχανολογικός Εξοπλισμός»,  μηχανήματα/εξοπλισμό που δεν είναι αμιγώς ηλεκτρικός, αλλά για την λειτουργία του απαιτείται καύση ορυκτών καυσίμων (πετρέλαιο, βενζίνη, φυσικό αέριο, κλπ) σε περίπτωση που δεν υπάρχει διαθέσιμος ηλεκτρικός εξοπλισμός ;**

**Απάντηση: Ναι, υπό αυστηρές προϋποθέσεις.**

Σύμφωνα με το άρθρο 7 του Κανονισμού 1058/2021 του Ευρωπαϊκού Κοινοβουλίου και του Συμβουλίου της 24ης Ιουνίου 2021 για το Ευρωπαϊκό Ταμείο Περιφερειακής Ανάπτυξης και το Ταμείο Συνοχής,  το ΕΤΠΑ και το Ταμείο Συνοχής δεν στηρίζουν τις επενδύσεις που συνδέονται με την καύση ορυκτών καυσίμων, εκτός κάποιων συγκεκριμένων εξαιρέσεων οι οποίες δεν αφορούν την παρούσα πρόσκληση.

Ως εκ τούτου δεν είναι επιλέξιμες οι δαπάνες  αγοράς μηχανημάτων, εξοπλισμού, μεταφορικών μέσων, μηχανημάτων έργου κ.α. που χρησιμοποιούν ορυκτά καύσιμα (π.χ. άνθρακα, πετρέλαιο, βενζίνη, φυσικό αέριο κ.λπ.) για τη λειτουργία τους.

Ωστόσο, σε απολύτως εξαιρετικές περιπτώσεις όπου βιώσιμες καθαρές λύσεις δεν είναι άμεσα διαθέσιμες ή ρεαλιστικά εφαρμόσιμες, θα μπορούσε να ενταχθεί στο σχέδιο εξοπλισμός που λειτουργεί με καύση ορυκτών καυσίμων.

Είναι σημαντικό, προκειμένου η Επιτροπή Αξιολόγησης της Δράσης να αξιολογήσει και να αποδεχθεί μηχανήματα/εξοπλισμό ορυκτών καυσίμων, να έχει πλήρη βεβαιότητα ότι συντρέχουν απολύτως οι λόγοι επιλογής του και ότι η επιλογή αυτή δεν οδηγεί σε εγκλωβισμό στην τεχνολογία ορυκτών καυσίμων και στην διαιώνιση του status quo της εξάρτησης από αυτά, αλλά ενσωματώνεται σε μια στρατηγική μετάβασης για την σταδιακή έλλειψη της εξάρτησης από τα ορυκτά καύσιμα.

Καταληκτικά, εφόσον το επενδυτικό σχέδιο περιλαμβάνει στην κατηγορία 2.20 «Παραγωγικός και Μηχανολογικός Εξοπλισμός» μηχανήματα/εξοπλισμό καύσης ορυκτών καυσίμων, απαιτείται η υποβολή ισχυρών τεκμηρίων που να αιτιολογούν επαρκώς ως μοναδική/αναγκαστική την συγκεκριμένη επιλογή. Ενδεικτικά και όχι περιοριστικά αναφέρονται:

* Αιτιολογική έκθεση μηχανικού
* Συνοδευτικό υλικό που να αποδεικνύει την απουσία από την αγορά αντίστοιχης ηλεκτρικής επιλογής (έρευνα σε διαδίκτυο , screen shots ιστοσελίδων κυρίαρχων κατασκευαστών της αγοράς, σχετικές βεβαιώσεις προμηθευτών ή αντιπροσώπων).

**Ερώτηση 30: Θα πρέπει το μεταφορικό μέσο να είναι αποκλειστικά επαγγελματικής χρήσης άσχετα με την κατηγορία δαπάνης στην οποία εντάσσεται;**

**Απάντηση:** Εφόσον το μεταφορικό μέσο εντάσσεται στην κατηγορία 02.24 Ηλεκτρικά Μεταφορικά Μέσα, τότε το μεταφορικό μέσο θα πρέπει:

* να είναι αποκλειστικά επαγγελματικής χρήσης και έως εννέα (9) θέσεων (να χρησιμοποιείται για τη μεταφορά εξοπλισμού/υλικών ή μεταφορά πελατών χωρίς κόμιστρο)
* η προμήθεια του μεταφορικού μέσου θα πρέπει να δικαιολογείται από την δραστηριότητα της επένδυσης και να μην προορίζεται για μίσθωση.

Εφόσον το μεταφορικό μέσο εντάσσεται στην κατηγορία 02.20 Παραγωγικός & Μηχανολογικός Εξοπλισμός, τότε το μεταφορικό μέσο θα πρέπει:

* να είναι αποκλειστικά επαγγελματικής χρήσης ανάλογα με το είδος της ενισχυόμενης δραστηριότητας.
* η προμήθειά του να εξυπηρετεί άμεσα τη λειτουργία της επιχείρησης.

Ως εκ τούτου αποδεκτές κατηγορίες οχημάτων σύμφωνα με την άδεια κυκλοφορίας θα είναι οι εξής :

* Φορτηγό Ιδιωτικής Χρήσης
* Φορτηγό Δημόσιας Χρήσης
* Επιβατικό Δημόσιας Χρήσης
* Επιβατικό Ιδιωτικής Χρήσης (μόνο για τις δραστηριότητες rent a car)
* Επιβατικό Ιδιωτικής χρήσης (μόνο για τουριστικές επιχειρήσεις για τη μεταφορά πελατών χωρίς κόμιστρο και από 7 έως 9 θέσεις)